Kryesia e Lidhjes Demokratike të Kosovës, edhe pak minuta pritet ta zhvilloj një nga mbledhjet më të rëndësishme të saja në vitet e fundit.
Kjo mbledhje pritet të mbahet vetëm dy ditë para Kuvendit Zgjedhor të kësaj partie, ku pritet të zgjedhet kryetari i ri.
Gazeta Blic nga burime të saja ka marrë vesh se në këtë mbledhje do të flitet ekskluzivisht për Kuvendin Zgjedhor, i cili pritet të mbahet ditën e shtunë.
Dy janë temat kryesore që do të diskutohen në këtë mbledhje.
"Tema e parë ka të bëjë me mënyrën se si do të garojnë kandidatët. Pra, a do të vlejë rregulla statutare që secili kandidat për të vazhduar garën duhet ta ketë konfirmimin e votave prej 50% plus 1 votë. Apo do të ketë dakordim që të gjithë kandidatëve t'u mundoësohet gara", tha ky burim.
Dhe pika e dytë, sipas këtij burimi, ka të bëjë me emrat e kandidatëve.
"Do të ketë edhe bisedime për emrat e kandidatëve për kryetar të partisë, pa përjashtuar edhe mundësinë e arritjes së një konsensusi për kryetar të partisë", tha ky burim.
Ndërkohë, Gazeta Blic ka raportuar dje se në mbledhjen e Kryesisë së Ngushtë që u zhvillua të martën tre kandidatë kanë paraqitur kandidaturat e tyre.
Pra, pos Agim Veliut kandidaturat në këtë mbledhje i kanë paraqitur edhe Gazmend Muhaxheri e Lutfi Haziri, derisa Isa Mustafa ka thënë se ai edhe mund të tërhiqet nga gara nëse ka një kandidat konsensual.
Pos tyre, ambicie për kryetar të LDK-së kanë shfaqur edhe Avdullah Hoti, Fatmir Sjediu e Vjosa Osmani.
Ndërkohë, në një intervistë të dhën për media gjatë ditës së djeshme, Gazmend Muhaxheri ka thënë se në garën e së shtunës të paktën do të jenë dy kandidatë për kryetar partie, derisa nuk e ka përjashtuar mundësinë edhe për 3 kandidatë.
Ai tha se do të jetë votimi i fshehtë, derisa ka shprehur simpatinë për Isa Musatfën, duke e quajtur një menaxher të zoti të partisë.